Blocadă contra GSP. Federația Română de Fotbal nu mai răspunde întrebărilor puse de reporterii Gazetei Sporturilor la conferințele de presă. Ieri, la prezentarea oficială a noului selecționer Mirel Rădoi, întrebările GSP au fost ocolite de oficialii FRF.

Casa Fotbalului, condusă de Răzvan Burleanu, invocă „atacuri repetate” din partea jurnaliștilor Gazetei, scrie reporterul Răzvan Luțac pe Facebook.

Publicitate

Jurnalistul mai subliniază că oficialii federației nu răspund întrebărilor din conferințele de presă. Vine și cu două exemple, de la două conferințe de presă diferite, în care jurnaliștii ziarului nu au fost băgați în seamă.

La conferința de presă în care a fost prezentat Rădoi a participat și Marius Mărgărit, reporter special al GSP. Jurnalistul a pus două întrebări, iar răspunsul i-a fost refuzat de un oficial al FRF, Gabriel Berceanu, scrie site-ul Gazetei.

Din monitorizarea Paginademedia.ro, pe înregistrarea conferinței de presă se aude cum cineva încearcă să pună o întrebare, iar unul dintre oficialii FRF îl oprește (la minutul 30:00):

„Marius, e o rugăminte civilizată. Hai te rog frumos să continuăm în regulile acestei conferințe de presă.

Este logic să accepți faptul că nu vei primi răspunsuri atâta vreme cât atitudinea Gazetei Sporturilor față de tot ce înseamnă FRF, inclusiv echipele naționale, este una jignitoare nu poți să vii în casa noastră și să aștepți ceva”, spune acesta din urmă.

Încă de acum două luni, forul fotbalistic a anunțat că întrerupe orice comunicare cu ziarul din portofoliul Ringier.

„Din paginile Gazetei Sporturilor au ieșit la iveală răfuieli personale și o preocupare în a căuta nod în papură la orice acțiune a FRF. Știrile false și niciodată retractate, atacurile repetate la adresa selecționerului (n.r. - Cosmin Contra), vendetele redactorilor împotriva unor tricolori care nu răspund propunerilor insidioase ale GSP și culminând cu retorica absurdă care dorea să anuleze bucuria a 30 de mii de copii veniți pe Arena Națională, toate acestea sunt, de fapt, dovezi ale unor excese publicistice care nu mai au nicio legătură cu critica”, scria atunci un comunicat de presă al FRF.

VIDEO GSP. Conferință de presă Mirel Rădoi, noul selecționer al României

Raul Bambu

raul.bambupaginademedia.ro